В периода 2007-2008 г. Харис взема участие в придобилия голяма известност мини сериал „Музикалният блог на доктор Ужасен“, предназначен изцяло за разпространение в интернет. „Музикалният блог“, състоящ се от три действия и от 14 музикални номера, е заснет по идея на създателя на „Бъфи, убийцата на вампири“ Джос Уидън по време на стачката на гилдията на американските сценаристи от 2007-2008 г. В него Харис партнира на актьорите Фелиша Дей, известна с ролята си в „Бъфи, убийцата на вампири“, и Нейтън Филиън, популярен с ролята си в „Касъл“. Тримата изпълняват сами музикалните номера на героите си. Сериалът бързо набира множество почитатели и получава редица отличия, сред които това на „Изборът на публиката“ за любима интернет сензация и специална награда „Еми“ за най-добра късометражна развлекателна програма.